*2024 йил 26 ноябрдаги жума тезисига илова*

**Муҳтарам масжидимиз жамоати!**

Биз, аҳли илм, имом-домлалар сиз азизларни тўғри йўлга чорлаш баробарида эътиқодий жиҳатдан адашган тоифаларнинг ёлғон ваъдаларидан доимо огоҳ этиб келамиз. Ҳоли ҳаётимизда гувоҳ бўлаяпмизки, мана шундай ақидаси бузуқ гуруҳларнинг алдовлари фош бўлиб, Аллоҳ таоло уларнинг асл юзларини очиб қўймоқда. Сизу биз ҳам кўзимизни каттароқ очайлик, атрофга ақл билан назар солайлик.

Мана бир мисол, шу пайтгача айрим узоқни кўра олмайдиган кишилар «Ҳизбут-таҳрир» экстремистик ташкилотининг бош офиси Лондон шаҳрида жойлашгани ва ўша ердан бошқарилишини рўкач қилиб, “Мана «Ҳизбут-таҳрир» террорчи бўлса, Англия давлати ўз ҳудудида уни фаолият юритишига имкон берармиди”, деган маломатли гаплар қилишар эди.

Яқинда Буюк Британия ҳукумати ушбу мамлакат ҳудудида «Ҳизбут-таҳрир» ташкилоти фаолиятини қатъий таъқиқлаганини эълон қилди. Анчадан буён биз ҳам буларни қўпорувчи, мусулмонлар ўртасини бузувчи, фитналар тарқатиш, ҳатто ўз мақсади йўлида ҳар қандай қонхўрликни ҳам амалга оширишидан бот-бот огоҳлантириб келар эдик.

**Муҳтарам ота-оналар, азиз ёшлар!** Бугун яна таъкидлаймизки, “Ҳизбут-таҳрир” дин душманлари томондан мусулмонларни парчалаш учун ўйлаб топилган диний-сиёсий оқимдир. Унинг хатти-ҳаракатлари ва иддаолари Ислом динимиз таълимотларига мутлақо зиддир. ...

Айни кунларда ҳам интернетда келиб чиқиши, кимлиги ва устозларининг тайини йўқ “Ҳизбчилар” раҳнамоларининг сўзларига алданмаслик керак. Улар бутун уммат иттифоқ қилган намоз, рўза, закот ва ҳаж каби ислом арконларини иккинчи даражага тушуриб, ҳар қанда йўл билан халифалик тузишни илгари сурадилар. Таассуфки, айрим ёшлар шундай сохта тарғиботларга алданиб қолмоқда. Ўзи йиллар давомида амал қилиб келган диний эътиқоди, оиласи, ота-онаси ва ҳатто уламо-ю устозларига ҳам қарши чиқмоқда.

«Ҳизбут-таҳрир» даволарини тарқатадиган “Маҳмуд Абдулмўмин” номи билан танилган шахснинг интернетдаги чиқишлари Олий суд томонидан экстремизм ва терроризм ғоялари билан йўғрилган деб топилган ва унинг ижтимоий тармоқдаги канал ва саҳифалари тақиқланган материаллар рўйхатида ҳам эълон қилинган.

**Азиз жамоатимиз!** Бундай бузғунчи оқимлар кирдикорларидан огоҳ бўлайлик, фарзандимиз, қўшнимиз, дўстимиз ва яқинларимизни бу каби ақидада адашган гуруҳларнинг таъсиридан асрайлик.

Фарзандларимизни назорат қилайлик, уларни нияти бузуқлар қўлига топшириб қўймайлик.